Μπούτι αγριογούρουνου με σάλτσα δαμάσκηνου
Ο συνδυασμός αγριογούρουνο- δαμάσκηνο είναι από τους πιο χειμωνιάτικους και γιορτινούς που υπάρχουν.
1/2 μπούτι από αγριογούρουνο γύρω στα 3 κιλά (ζητάμε από τον χασάπη να μας δώσει ένα μεγάλο κομμάτι από το μπούτι με το κόκαλο, εννοείται χωρίς την πέτσα), 2 κρεμμύδια, χοντροκομμένα, αλάτι, πιπέρι φρεσκοτριμμένο, 2 κουτ. σούπας σπόροι κόλιανδρου, χοντροκοπανισμένοι, 1 ξύλο κανέλας + 2 γαρίφαλα,  φύλλα από 10 κλωναράκια φρέσκο θυμάρι ή 2 κουτ. σούπας ξερό θυμάρι, κοπανισμένο σε σκόνη, 5 μεγάλα φύλλα αρμπαρόριζας ή 4 φύλλα δάφνης, 1.200 ml φρεσκοστυμμένος χυμός μανταρίνι, χτυπημένος με 4 ολόκληρα λεπτόφλουδα βιολογικά μανταρίνια, ή η ίδια ποσότητα χυμός πορτοκάλι και ξύσμα από 6 ακέρωτα πορτοκάλια, 6 σκελίδες σκόρδου, κομμένες στη μέση (ή όσο σκόρδο θέλουμε), 1½ λίτρο ξηρό ροζέ ή κόκκινο κρασί, 1/4 φλιτζ. τσαγιού ελαιόλαδο, 100 γρ. ξερά δαμάσκηνα, χωρίς κουκούτσια, ψιλοκομμένα και μουλιασμένα για 1 ώρα την ημέρα του ψησίματος σε 2 φλιτζάνια χυμό μανταρίνι ή πορτοκάλι
Για να φτιάξουμε το αγριογούρουνο με σάλτσα δαμάσκηνου, ξεκινάμε από τη μαρινάδα. Από την προηγουμένη ανακατεύουμε όλα τα υλικά της (εκτός από τα σκόρδα) και κρατάμε τη μισή για το ψήσιμο, στο ψυγείο. Τρυπάμε το μπούτι αγριογούρουνου εδώ κι εκεί ολόγυρα με ένα μικρό μαχαίρι. Στα ανοίγματα-οπές «μπήγουμε» τα σκόρδα. Το βάζουμε σε μια σακούλα ψησίματος ή σε ένα βαθύ σκεύος που να το χωράει ίσα-ίσα και περιχύνουμε με τη μισή μαρινάδα (εδώ θα βάλουμε την κανέλα), κλείνουμε τη σακούλα ή σκεπάζουμε το σκεύος με μεμβράνη και το βάζουμε στο ψυγείο. Το αφήνουμε να μαριναριστεί για 24 ώρες, γυρίζοντάς το κάθε τόσο από την άλλη πλευρά.Προθερμαίνουμε το φούρνο στους 170° C. Την επομένη, στραγγίζουμε το μπούτι και το αλατοπιπερώνουμε. Σε μια μεγάλη γάστρα ή σε ένα βαθύ ταψί αραδιάζουμε τα χοντροκομμένα κρεμμύδια και ακουμπάμε πάνω το μπούτι αγριογούρουνου. Περιχύνουμε το αγριογούρουνο με τη μαρινάδα που κρατήσαμε. Κλείνουμε τη γάστρα με το καπάκι της ή σκεπάζουμε το ταψί με λαδόκολλα και μετά με αλουμινόχαρτο. Το ψήνουμε για περίπου 3 ώρες. Κατόπιν ανοίγουμε τη γάστρα, σουρώνουμε προσεκτικά τα υγρά σε ένα κατσαρολάκι, προσθέτουμε τα δαμάσκηνα με το χυμό και βράζουμε σε δυνατή φωτιά μέχρι να αρχίσει να δένει. Πολτοποιούμε το όλον στο μούλτι. Δοκιμάζουμε και, αν η σάλτσα δαμάσκηνου μάς φαίνεται ξινούτσικη, προσθέτουμε λίγο μέλι. Αν τη θέλουμε πιο πικάντικη, προσθέτουμε λίγη μουστάρδα και πολτοποιούμε ξανά.Εν τω μεταξύ, βάζουμε τη γάστρα ξανά στο φούρνο, ξεσκέπαστη αυτήν τη φορά, για περίπου 20 λεπτά ή μέχρι να ροδίσει το μπούτι. Σβήνουμε το φούρνο, μισοανοίγουμε την πόρτα του και το αφήνουμε για περίπου 30 λεπτά, να «ξεκουραστεί». Το κόβουμε σε κομμάτια με ένα κοφτερό μαχαίρι για ψητό. Σερβίρουμε το μπούτι αγριογούρουνου με τη σάλτσα δαμάσκηνου σε σαλτσιέρα και μια ωραία μουστάρδα.
Δαμάσκηνα,Χοιρινό,Χριστούγεννα